Nov 29,2015
జిఎస్‌టి, ఆర్‌బిఐ సమీక్షే కీలకం
ముంబయి : డిసెంబర్‌ ఒక్కటో తేదిన 'రిజర్వు బ్యాంకు ఆఫ్‌ ఇండియా' (ఆర్‌బిఐ) ద్వైమాసిక ద్రవ్య పరపతి విధాన సమీక్ష నిర్వహించనుంది. ఈ సమీక్షలో తీసుకొనే నిర్ణయాలు వచ్చే వారం స్టాక్‌ మార్కెట్ల తీరును ప్రభావితం చేయనున్నాయి. దీనికి తోడు పారిశ్రామిక వర్గాలు, మదుపర్ల దృష్టి పార్లమెంట్‌ ఆమోదానికి వేచి చూస్తున్న జిఎస్‌టి బిల్లుపైనే ఉంది. ఈ రెండు అంశాలు నవంబర్‌ 30తో ప్రారంభం కానున్న వారంలో దేశీయా మార్కెట్లకు చాలా కీలకం కానున్నాయి.
ఇదే వారంలో సూక్ష్మ ఆర్థిక గణంకాలను కేంద్ర ప్రభుత్వం వెల్లడించనుంది. ప్రస్తుత ఆర్థిక సంవత్సరం జులై నుంచి సెప్టెంబర్‌తో ముగిసిన ద్వితీయ త్రైమాసికం స్థూల దేశీయోత్పత్తి (జిడిపి) గణంకాలను ప్రకటించనుంది. పలు ప్రయివేటు సంస్థలు నవంబర్‌కు సంబంధించిన 'మ్యాన్‌ఫాక్చరింగ్‌ పర్చేజింగ్‌ మేనేజర్స్‌' సూచీ (పిఎంఐ)ని వెల్లడించనున్నాయి. కాగా ఆటోమొబైల్‌ కంపెనీలు నవంబర్‌ మాసం అమ్మకాలను ప్రకటించనున్నాయి. ఆయా కంపెనీల విక్రయాలు వాటి షేర్లపై ప్రభావితం చూపనున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలను మదుపర్లు ఎక్కువగా పరిశీలనలోకి తీసుకోనున్నారు. అంతర్జాతీయంగా అమెరికా ఫెడరల్‌ రిజర్వు వడ్డీ రేట్ల పెంపుపై వచ్చే ఊహాగానాలు, సంకేతాలు వర్ధమాన దేశాల మార్కెట్లను ప్రభావితం చేయనున్నాయి. దీనికి తోడు అమెరికా దేశ ఉపాధి రేటును వెల్లడించనుంది. 'యూరోపియన్‌ సెంట్రల్‌ బ్యాంకు' (ఇసిబి) కూడా వచ్చే వారం విధాన సమీక్ష నిర్వహించనుంది.
ఊహల పల్లకిలో..
ఈ సారి పార్లమెంట్‌ సమావేశాల్లో వస్తు సేవల పన్ను (జిఎస్‌టి)కు ఆమోదం లభించనుందన్న ఊహాగానాలు, అంచనాలు నవంబర్‌ 27తో ముగిసిన వారంలో దేశీయ స్టాక్‌ మార్కెట్లకు ప్రధానంగా మద్దతునిచ్చాయి. దీంతో వరుసగా రెండో వారంలోనూ స్టాక్‌ మార్కెట్లు లాభాల్లో ముగిశాయి. ఈ వారంలో బిఎస్‌ఇ సెన్సెక్స్‌ 260 పాయింట్లు (1 శాతం) పెరిగి 26,128 వద్ద, నిఫ్టీ 86 పాయింట్లు లేదా (1 శాతం) రాణించి 7,943 వద్ద ముగిసింది.
ఇదే సమయంలో డాక్టర్‌ రెడ్డీస్‌ 7.43 శాతం, మారతీ సుజుకీ 3.39 శాతం, టాటా కన్సెల్టెనీ సర్వీసెస్‌ 1.69 శాతం, భారత్‌ పెట్రోలియం కార్పొరేషన్‌ 1.52 శాతం చొప్పున అధిక విలువ కోల్పోయిన వాటిలో ముందు వరుసలో ఉన్నాయి.
మరోవైపు హీరో మోటో, గెయిల్‌, ఐడియా సెల్యూలర్‌ సూచీలు 5.86 శాతం, 5.73 శాతం, 5.53 శాతం చొప్పున అధికంగా పెరిగిన వాటిలో ముందు వరుసలో ఉన్నాయి. బీఎస్‌ఇలో రంగాల వారంగా వైద్య సూచీ 0.51 శాతం, ఎఫ్‌ఎంసిజి 0.33 శాతం చొప్పున నష్టపోయాయి. మరోవైపు రియాల్టీ, బ్యాంకింగ్‌ సూచీలు అత్యధికంగా 4.37 శాతం, 1.99 శాతం చొప్పున రాణించాయి.
విదేశీ సంస్థాగత మదుపర్లు 902.51 కోట్ల ఈక్విటీలను విక్రయించారు. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 1 శాతం కోల్పోయి రూ.66.75 మద్ద ముగిసింది. నవంబర్‌ 20న రూపాయి విలువ 66.09గా నమోదయ్యింది.
మీ స్నేహితులకు రికమెండ్ చెయ్యండి